Anton Wilhelm Brøgger
        
         (norsk boktrykker)
Store norske leksikon,Samfunn,Medier,Grafisk industri,Grafisk industrihistorie
Anton Wilhelm Brøgger var en norsk boktrykker. Han er kjent som grunnlegger boktrykkeriet A. W. Brøggers Bogtrykkeri, som var et av de ledende trykkerier i Norge i mer enn hundre år. Trykkeriet er særlig kjent for å ha utført trykksaker innen det vitenskaplige feltet.
A. W. Brøggers Bogtrykkeri Brøgger ble født i Christiansand (Kristiansand), men etter farens død, flyttet familien til Christiania (Oslo) da han var sju år. Her gikk han fra han var 16 i lære hos Guldberg & Dzwonkowski og ble utlært som setter og trykker i 1842. I 1851 startet han sitt eget trykkeri, A. W. Brøggers Bogtrykkeri, og mellom 1852–1872 var også typografen Johan Arnoldus von Westen Sylow Koren Christie (1821–1892) medeier i firmaet. Trykkeriet gikk denne perioden under navnet Brøgger & Christie. Trykkeriet ga blant annet ut magasinet Illustreret Nyhedsblad og dagsavisen Christiania-Posten. Trykking av akademiske og vitenskaplige trykksaker I 1856 inngikk firmaet kontrakt med Det Kongelige Norske Videnskabers Selskab (nå Det Norske Videnskaps-Akademi) og fikk ansvar for trykkingen av selskapets årlige utgivelser «Forhandlinger». Med dette gikk trykkeriet stadig mer over til å trykke akademiske og vitenskaplige trykksaker, og de ble et av Norges ledende trykkerier innen dette feltet.Boktrykkeriet trykket også mange skolebøker, blant annet P. A. Jensens Læsebog for Folkeskolen og Folkehjemmet, som ble første gang utgitt av J. W. Cappelen Forlag i 1863. Disse skolebøkene vakte oppsikt med sine uvanlig freidige fortellinger og folkeventyr. Les mer i Store norske leksikon Anton Wilhelm Brøgger i Norsk biografisk leksikon boktrykker typograf Litteratur Durban-Hansen, Halvor. (1951). Trykkeriet i vitenskapens tjeneste. Oslo, Trykkeriet. Fulltekst hos NB digital.